**Beszámoló a Magyar Curling Szövetség elnökségének 2017. évi tevékenységéről**

Az MCSz elnöksége 2017-ben valamennyi pozíciót tekintve teljes létszámban működött, a személyi összetételben nem volt változás.

Összesen **7 elnökségi ülést** tartottunk, ezek során **62 elnökségi határozat** született, valamivel kevesebb, mint 2017-ben (akkor 74 határozat volt).

2017-ben az elnökségi ülések rutinszerűen működtek, emellett több stratégiai, fejlesztési megbeszélés zajlott olykor csak az elnökség, máskor bővebb részvétel mellett. Informális egyeztetések során készítettünk elő egyes üléseket és döntéseket, ezek alkalmanként fordultak elő.

2017-ben a Felügyelő Bizottság kezdeményezésére megtörtént a szövetség működésének átvilágítása, melynek eredményeképpen több javaslat született. Ezek megvalósítása elsősorban a szövetség vezetőinek kapacitáshiánya miatt akadozott, lendületet akkor vett, amikor Kiss Bálint is a szövetség kötelékeiben kezdett dolgozni.

Általában elmondható, hogy bár minden elnökségi ülés határozatképes volt, az elnökségi tagok aktivitása az előző évekhez képest csökkent, időszakonként a tagok egyáltalán nem voltak mozgósíthatók. A döntéshelyzetek kapcsán nem zavaróan, de olykor kis csúszással, gyakran csak a minimális elnökségi többséggel születnek meg a Basecamp-en a döntések. Ha az elnökségtől nem is várható el feltétlenül aktív projektmunka, a szövetség elé kerülő ügyek nyomon követésében mindenképpen nagyobb fegyelmezettségre és nagyobb aktivitásra van szükség.